Næste fase af genåbningen er på plads, og det betyder blandt andet at landets højskoler må åbne igen. Fra mandag den 15. marts kan de igen byde elever velkommen. På Vrå Højskole betyder det, at de nu er klar til at tage imod deres forårshold 2021. Og selvom det først lige er meldt ud, så er højskolen klar på mandag. -	Vi havde måske nok set i krystalkuglen, at det gik den vej. Så alle medarbejdere var indkaldt i går til opstartsmøde. Og undervejs i løbet af mødet fik vi besked om, at den var god nok, siger Anne Friis, der er forstander på Vrå Højskole. Vrå Højskole er særligt kendt for at have elever fra flere steder i verden, men i denne tid, hvor man ikke bare kan rejse, er det svært at få de elever, som højskolen plejer. -	Vi har nogle udenlandske elever, som har været her siden sidste semester, og nogle der kom før, at landet blev lukket ned. Der er seks lige pt. Og så ved vi, at kulturministeren arbejder på, at højskoleophold igen kommer til at fungerer som anerkendelses værdige formål. Det vil jo gøre, at alle har mulighed for at komme, siger forstanderen. Alligevel ser det nu lyst ud, og på højskolen glæder de sig til på mandag. -	En skole som Vrå egner sig bestemt ikke til at ligge stille. Vi glæder os til liv og glade dage, larm, musik, kunst og det hele.

Opsummering:
I knap tre måneder har højskolerne været lukket. Nu må de endelig åbne igen, og det vækker stor glæde på blandt andet Vrå Højskole.